Rådets udtalelse

af 15. juli 2003

om Nederlandenes opdaterede stabilitetsprogram, 2001-2007

(2003/C 173/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3, og

under henvisning til Kommissionens henstilling, og efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 15. juli 2003 gennemgik Rådet den reviderede opdatering af Nederlandenes stabilitetsprogram, der dækker perioden 2001-2007. Den reviderede opdatering opfylder kravene i adfærdskodeksen for stabilitets- og konvergensprogrammernes indhold og form og lever i det store og hele op til de overordnede økonomisk-politiske retningslinjer for 2003.

I 2002 faldt den reale BNP-vækst skarpt til 0,2 % fra 1,3 % i 2001, dvs. til et godt stykke under prognosen i stabilitetsprogrammet fra 2001. De offentlige finanser blev markant forværret i 2002, især som følge af den økonomiske afmatning. I 2002 udviste den offentlige saldo et underskud på 1,2 % af BNP sammenlignet med et lille overskud på 0,1 % af BNP i 2001. HICP-inflationen faldt til gennemsnitlig 3,9 % i 2002 fra 5,1 % i 2001, takket være især udviklingen i importpriserne og svækkelsen af virkningerne af stigningerne i de indirekte skatter og energiafgifterne i 2001 i kølvandet på skattereformen.

Rådet noterer sig, at siden fremlæggelsen af den oprindelige 2002-opdatering af stabilitetsprogrammet i december 2002 er de makroøkonomiske fremskrivninger blevet kraftigt nedjusteret til skade for de budgetpolitiske vilkår. Rådet noterer sig, at mens programmets forventninger om et gradvist, men forholdsvis afdæmpet økonomisk opsving forekommer plausible, knytter der sig visse risici til den økonomiske udvikling, og det forventede opsving er afhængigt af, at den samlede efterspørgsel tager til, og at det lykkes at retablere den nederlandske markedssektors konkurrenceevne. Sidstnævnte er betinget af en rimelig lønudvikling og en stigning i produktivitetsvæksten.

Rådet hilser hovedelementerne i den nye regerings budgetramme velkommen, idet de bl.a. omfatter brug af særskilte udgiftslofter defineret i reale termer for de tre offentlige undersektorer, en regel om, at ekstraindtægter udelukkende skal benyttes til at mindske underskuddet (eller gælden, hvis underskuddet skulle forsvinde), og et krav om, at en udvikling i den offentlige saldo, der kan medføre en overtrædelse af stabilitets- og vækstpagten, skal modvirkes af supplerende foranstaltninger.

Rådet noterer sig, at ifølge det centrale scenario i det opdaterede stabilitetsprogram forventes den offentlige saldo indledningsvist at blive forværret fra et underskud på 1,2 % af BNP i 2002 til et underskud på 1,7 % i 2004. Derefter forventes der en forbedring af den offentlige saldo til et underskud på 0,5 % af BNP i 2007. Den offentlige gældskvote forventes at forblive under 60 % af BNP og at forblive forholdsvis stabil på omkring 52,5 % af BNP i perioden 2002-2007.

Rådet udtrykker tilfredshed med den store konsolideringsindsats, som 2003-budgettet og den nye regerings koalitionsaftale for perioden 2004-2007 vil nødvendiggøre, som samlet vil beløbe sig til 1,2 % af BNP i 2003, 1,7 % af BNP i 2004 og op til næsten 3 % af BNP i 2007. På baggrund af en skarpere økonomisk nedgang end tidligere forventet forventes budgetpolitikken at føre til en forbedring af den konjunkturkorrigerede offentlige saldo med 1 % af BNP mellem 2002 og 2005. I 2005 og de efterfølgende to år forventes den konjunkturkorrigerede saldo at ligge tæt på balance. Rådet finder, at med den fulde gennemførelse af de konsolideringsforanstaltninger, som den nye regering har bebudet, og i en situation med normale makroøkonomiske bevægelser, vil sikkerhedsmargenen være tilstrækkelig stor til at hindre underskuddet i at overskride referenceværdien på 3 % af BNP.

Med hensyn til den forventede udvikling i den konjunkturkorrigerede offentlige saldo beklager Rådet, at i 2003 og 2004 vil den planlagte tilpasning ikke være tilstrækkelig til at mindske det konjunkturkorrigerede offentlige underskud med mindst et halvt procentpoint hvert år, om end der ikke bliver tale om nogen større afvigelse fra dette mål. Rådet opfordrer de nederlandske myndigheder til at gennemføre de påtænkte foranstaltninger, som beløber sig til 0,5 % af BNP i 2004 som planlagt, eller mere, hvis det er nødvendigt for at hindre en betydelig forværring af underskuddet, og sikre, at tilpasningen af det konjunkturkorrigerede offentlige underskud ligger på linje med anden specifikke henstilling til euro-området (GL 25) i de overordnede retningslinjer for de økonomiske politikker (BEPG) for 2003.

I betragtning af de risici, der knytter sig til vækstfremskrivningerne, noterer Rådet sig, at der kan blive behov for at træffe supplerende foranstaltninger for at fastholde en budgetstilling, der ligger tæt på balance eller udviser et overskud på mellemlang sigt. På denne baggrund glæder Rådet sig over, at de nederlandske myndigheder er indstillet på at træffe de foranstaltninger, der måtte være nødvendige for at overholde kravet til budgetsaldoen, hvis de potentielle risici bliver til virkelighed.

Rådet finder, at Nederlandene, på basis af de aktuelle politikker, er relativt godt rustet til at dække budgetomkostningerne forbundet med befolkningens aldring. Gældskvoten vil fortsætte med at falde i de kommende år. Det kan imidlertid ikke udelukkes, at udviklingen i gældskvoten vil vende en anelse i det lange løb. For at undgå risikoen for ubalancer på lang sigt vil det være nødvendigt at gennemføre "globalaftalen" til fulde, navnlig den del af aftalen, der vedrører reformer af socialsikringssektoren med det formål at forøge erhvervsfrekvensen og hæve den effektive pensionsalder. Rådet finder, at det vil bidrage til at sikre de offentlige finansers holdbarhed i Nederlandene, hvis der på længere sigt opnås en budgetsaldo i overskud.

(1) EFT L 209 af 2.8.1997.